text: Sant Esteve reforma la Pista Coberta Francesc Castellet – La Bústia
  Per Redacció / La Bústia 16 d'agost de 2020 a les 7:00 0 744 Visites
  L'actuació principal ha estat la reforma de dos vestidors
  Les obres de millora de la Pista Coberta Francesc Castellet, que van començar a finals de l'any 2019, ja han finalitzat. El calendari de l'actuació s'ha vist afectat per la covid-19.
  S'ha renovat el mòdul de vestidors, se n'ha adequat l'accessibilitat i la instal·lació elèctrica. La reforma ha tingut un cost d'uns 90.000€, dels quals 66.000€ han estat finançats per la Diputació i la resta amb aportació de l'Ajuntament.
  Amb la reforma dels dos vestidors que estaven tancats fora de servei, ja s'han posat a disposició de les entitats esportives els quatre amb què compta la pista. L'Ajuntament preveu en una segona fase adequar els dos més antics. També s'hi ha instal·lat detectors de fum i sistemes de l'eficiència energètica.
  A més dels dos vestidors, s'han remodelat els dos lavabos per al públic, s'ha constituït un servei adaptat amb espai d'infermeria i vestidor per a l'arbitratge i s'ha adequat un espai de magatzem.
  A l'exterior del mòdul s'han instal·lat noves fusteries d'alumini per millorar l'aïllament tèrmic de la instal·lació, a més de treballs de pintura. A la part de la coberta s'ha col·locat un tancament de protecció i s'ha sanejat i eliminat humitats. Pel que fa a la part de la pista, s'ha arranjat la graderia del mòdul i s'hi ha instal·lat 120 seients.
  Finalment, s'ha millorat l'accessibilitat construint una rampa des de la pista fins al nivell inferior dels vestidors, on es troba el lavabo adaptat, s'ha renovat el quadre elèctric de l'equipament i s'ha completat la protecció de la il·luminació lateral.